酬林志寧
作者：楊時
朝代：宋

paragraphs: 君不見昔時卜年公，坼龜食墨瀍澗東。
伊流洛水環紫宮，廣輪千里天地中。
真人一往不復見，鼎湖弓劍空遺蹤。
陰陽所交風雨會，和氣自古生英雄。
邇來百千歲，零落多奇窮。
鳴皋少室崢嶸倚天闕，下有回淵萬仞蟠雙龍，蒸雲結雨氣濛濛。
惟有蒼髯紫頷包玄珠，時發光燄凌烟虹。
成周太平鬰餘策，但令洙泗生清風。
羨君妙齡有仙骨，乘槎暗與天潢通。
萬里不一息，去若孤征鴻。
决開銀河浪，分出一派懸秋空。
顧予山野姿，未老心已慵。
謬從君子游，營道術偶同。
有如退之與東野，自慚青蒿倚長松。
感君惠然抵山谷，開談冰雪清吾胸。
高堂黑髮顔如童，未須念此心忡忡。
幸有山前清泉冷可酌，與君啜甘茹草忘春冬。